Up-37/94
Natisni
Opravilna št.:
Up-37/94
Datum odločitve:
3. 7. 1996
ECLI:
ECLI:SI:USRS:1996:Up.37.94
Akt:
Ustavna pritožba A.J. zoper sodbo Višjega sodišča v Kopru št. Cp 755/93-2 z dne 27.10.1993 v zvezi s sodbo Temeljnega sodišča v Kopru, Enote v Kopru, št. P 658/92 z dne 5.4.1993
Izrek:
Ustavna pritožba A.J. zoper sodbo Višjega sodišča v Kopru v zvezi s sodbo Temeljnega sodišča v Kopru, Enote v Kopru se zavrže.
Evidenčni stavek:
Ker pritožnica zoper izpodbijani sodni odločbi ni vložila revizije, čeprav bi jo lahko, ni izpolnjena predpostavka izčrpanosti vseh pravnih sredstev. Ustavno sodišče je zato ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Pogoji za dovoljenost revizije v pravdnem postopku.
Pravna podlaga:
Zakon o valorizaciji denarnih kazni za kazniva dejanja in gospodarske prestopke ter drugih denarnih zneskov (ZVDK)

Zakon o pravdnem postopku (ZPP)

Zakon o Ustavnem sodišču (ZUstS), 52., 51., 2. al. 1. odst. 51. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
23. 5. 1994
Vrsta odločitve:
sklep
Vrsta rešitve:
zavrženje
Dokument:
US17958
Up-37/94
3. julij 1996
S K L E P
Ustavno sodišče je v postopku za preizkus ustavne pritožbe A.J. iz K., ki jo zastopa Z.J. iz K. na seji senata dne 3. julija 1996
s k l e n i l o :
Ustavna pritožba A.J. zoper sodbo Višjega sodišča v Kopru št. Cp 755/93-2 z dne 27.10.1993 v zvezi s sodbo Temeljnega sodišča v Kopru, Enote v Kopru, št. P 658/92 z dne 5.4.1993 se zavrže.
O b r a z l o ž i t e v
1. Pritožnica - pravna naslednica toženke v pravdnem postopku - je ustavno pritožbo vložila 20. maja 1994. Izpodbija sodni odločbi, s katerima je sodišče ugotovilo, da je sporno zemljišče last tožnikov. Zatrjuje, da ji je bila s sodnima odločbama kršena pravica do zasebne lastnine iz 33. člena Ustave.
2. Pritožnica meni, da je bila ustavna pritožba vložena prepozno. Zato predlaga obravnavanje ustavne pritožbe po tretjem odstavku 52. člena Zakona o Ustavnem sodišču (Uradni list RS, št. 15/94 - v nadaljevanju: ZUstS), češ da je vložila ustavno pritožbo v šestdesetdnevnem roku po uveljavitvi ZUstS.
3. Po ustaljeni praksi Ustavnega sodišča se rok za vložitev ustavne pritožbe zoper odločbe, vročene pred uveljavitvijo ZUstS, šteje od dneva uveljavitve tega zakona. Ustavna pritožba je zato pravočasna.
4. Vendar pa je kot predpostavko za vložitev ustavne pritožbe Zakon določil tudi poprejšnjo izčrpanost vseh pravnih sredstev, ki so bila pritožniku na razpolago (51. člen ZUstS). Tega pritožnica ni storila. Zakon o valorizaciji denarnih kazni za kazniva dejanja in gospodarske prestopke ter drugih denarnih zneskov (Uradni list RS, št. 55/92 in 66/93 - v nadaljevanju:
ZVDK), ki je veljal v času izdaje izpodbijanih odločb, je mejno vrednost spornega predmeta za dovoljenost revizije povišal z 8.000 tolarjev na 80.000 tolarjev. Hkrati je izrecno določil, da se glede revizije zoper odločbo, izdano v postopku, ki je bil začet pred uveljavitvijo ZVDK, uporabljajo določbe Zakona o pravdnem postopku, ki je veljal pred uveljavitvijo ZVDK. ZVDK je bil objavljen dne 20. novembra 1992, veljati je začel petnajst dni kasneje. Postopek, v katerem sta bili izdani izpodbijani odločbi, je začel teči 3. novembra 1992. Kot vrednost spornega predmeta je bil naveden znesek 10.000 tolarjev. Pritožnica je torej imela možnost vložiti revizijo, pa tega ni izkoristila.
Ker predpostavka izčrpanosti vseh pravnih sredstev ni podana, je Ustavno sodišče ustavno pritožbo zavrglo.
5. Senat Ustavnega sodišča je sprejel ta sklep na podlagi druge alinee prvega odstavka 51. člena ZUstS v sestavi: predsednik senata mag. Janez Snoj in sodnika Franc Testen in dr. Lojze Ude. Predsednik senata
mag. Janez Snoj